Søren Søndergaard (EL), 2002-12-09:
Først vil jeg starte med at forholde mig til ministerens ændringsforslag, som er en lille smule tekniske.
Vi synes faktisk slet ikke, at det krav skulle være der, i hvert fald ikke til arbejdsgiverorganisationer og fagforeninger.
Man opfatter lighed som noget mellem den enkelte ansatte og en virksomhed.
Hvis man ønsker at sponsorere et program, så kan både den enkelte ansatte - én person - og virksomheden jo sponsorere et program.
Men det er jo ikke lighed, for enhver ved, at den enkelte person aldrig nogen sinde vil have råd til at sponsorere et program.
Det vil virksomheden derimod have.
Derimod er der mulighed for, at der kunne komme lidt mere balance, hvis man gennem kollektive organisationer var i stand til at sponsorere.
Nu står selve ideen allerede i lovforslaget før denne tekniske ændring, men vi er sådan set imod hele princippet og stemmer derfor imod dette ændringsforslag.
Jeg vil ikke gå ind i vores egne ændringsforslag, for de er jo grundigt forklaret i den redegørelse, vi har lavet.
I forhold til hele forslaget som sådan er problemet jo, at det indgår i denne her idé om at privatisere, en idé, som ikke er skabt for at sikre et bedre tv, men en idé, som er skabt for at skaffe nogen penge til statskassen og så give markedet større indflydelse.
Det er helt klart ønsket, at markedet skal have større indflydelse.
Vi vil ikke fuldstændig udelukke, at det kan lade sig gøre i hvert fald i en periode at opretholde en anstændig public service-virksomhed også i et privatiseret TV 2.
Men det, der er fuldstændig klart ud fra al viden, der er på det område, er, at public service-virksomheden vil komme under pres på en privatiseret fjernsynsstation.
Og hvis den ikke vil komme under direkte pres forstået på den måde, at man vil lave dårligere eller færre nyhedsudsendelser, eller hvad det nu kan være, der er dækket af public service-virksomheden, vil den komme under pres på den måde, at man vil have en kompensation for at være i stand til at drive kanalen.
Det kan f.eks. være, at man vil have lov til at få betaling for den kanal, man driver.
Så vidt jeg har forstået, er der ikke åbnet op for, at man skal have mulighed for i et privatiseret TV 2 at tage betaling.
Men for mig er der ikke nogen som helst tvivl om, at det simpelt hen vil blive det næste krav, der vil komme, når tingene ikke kan hænge sammen.
Vi synes, det er en helt forkert udvikling, for det betyder også, at det er nogle helt forkerte kræfter, som får indflydelse i dansk medieindustri.
Da vi gik ind i forhandlingerne om et medieforlig, var vi faktisk interesseret i at nå frem til noget.
Det var vi sådan set også sidste gang, hvor vi heller ikke var med.
Vi var ikke med i den der lille kaffeklub ovre i Jylland.
Men vi har begge gange været interesseret.
Og hvorfor har vi været interesseret?
Fordi den danske medieverden står over for nogle enorme udfordringer, som er dødsens farlige for det danske demokrati. Vi ser det på avisområdet, hvor dagspressen, som på mange måder er fødekæden for det, der kommer i tv, er presset, og vi ser, hvordan aviserne derfor monopoliseres.
I dag har vi to store bladhuse, hvoraf det ene oven i købet er udenlandsk ejet.
Det er en meget alvorlig udvikling, der må gøres noget for at sætte en bremse for.
Den udvikling vil selvfølgelig blive endnu værre, hvis vi også ser, at stadig flere fjernsynskanaler osv. kommer på udenlandske hænder.
Derfor har vi sagt, at vi mener, at i Danmark, som netop er et lille sprogområde, som netop er et område, der kan være trængt ude fra, hvor medierne netop sikrer dansk kultur osv., skal vi tage den prioritering at sikre to public service-kanaler med offentlig støtte, som kan være i konkurrence med hinanden. Det vil sige en offentlig public service-kanal, der hedder TV 2, og en offentlig public service-kanal, der hedder
Danmarks Radio.
Lad dem så være i konkurrence med hinanden, så vi netop ikke får stats-tv, så vi netop får forskellige synspunkter, og lad så selvfølgelig alle de private, der har lyst til det, lave alt det fjernsyn, der overhovedet er mulighed for inden for de tekniske rammer.
Derfor undrer det mig også utrolig meget, når f.eks. hr. Jens Rohde i forbindelse med førstebehandlingen sagde, at kritikerne vil have, at staten skal sidde på det hele.
Jeg tror, at hr. Jens Rohde direkte sagde, at vi skulle have ophævet statens monopol på landsdækkende tv-sending.
Jamen det er jo fuldt ud muligt at sende til alle husstande i Danmark.
Det kræver bare, at man laver så godt tv, så folk går hen og køber en parabol, og så kan hvem som helst gøre det.
Men sagen er jo, at markedet ikke fungerer særlig godt.
Markedet fungerer utrolig dårligt, og derfor har vi jo set fra TV 3, som havde nyhedsudsendelser en gang, at de droppede
den brede nyhedsdækning.
Den måtte de droppe.
Og hvis man snakker med folkene fra TV 3, var det ikke, fordi de ønskede at droppe nyhedsdækningen.
Tværtimod er de faktisk kede af det.
De ville gerne have den nyhedsdækning.
Men de droppede den af en eneste årsag: de kunne ikke få økonomien til at hænge sammen.
Det er det, der vil ske med en privatiseret kanal.
Nyhedsdækningen, public service, vil komme under pres, udenlandske ejere vil kunne få mulighed for at komme ind, og alt det, som vi normalt siger, det er vigtigt at bevare for et lille sprogområde, sprog, kultur osv., vil blive sat under pres.
Det er en helt forkert udvikling, og derfor er vi selvfølgelig absolut heller ikke kede af, at vi ikke er med i det her.
Vi er glade for, at vi ikke er med i det her, og vi regner som en selvfølge med, at de partier, der står uden for det her, forpligter hinanden på, at når der kommer et nyt flertal, og det gør der jo på et eller andet tidspunkt - det kan være, det tager 3 år, eller det kan, Gud forbyde det, måske vare 5 år, det er jo slemt at forestille sig, men det kan måske vare 5 år - bliver det her lavet om.
Så bliver der lavet en ændring af det her.
Så vil det her forlig ikke blive opretholdt.
Det er der jo gode muligheder for, i og med at det forlig, der ligger, er så utrolig snævert.
Der er alle muligheder for at få det lavet om, så man kan lige så godt med det samme indregne - sagt til finansministeren, som skal dække det her skattestop - at det ikke bliver en særlig stor salgspris, fordi det vil ligge som en klar, underforstået kendsgerning, at det her forlig vil blive lavet om, lige så snart der kommer et andet politisk flertal. Hr. Jens Rohde forsøgte til sidst at komme med forskellige argumenter.
Et af hans argumenter var, at et privatiseret TV 2 vil blive en lige så stor succes som Tele Danmark.
Det repræsenterer måske meget godt fremtiden for TV 2, nemlig at TV 2 bliver overtaget af Time Warner eller en eller anden anden amerikansk mediemonopol, som så viser Snurre Snup det meste af dagen afbrudt af reklamer for Budweiser og håndkøbsmedicin.